FC Voluntari a retrogradat în Liga 2 după ce a pierdut meciul din ultima etapă a play-out-ului, cu U Cluj, scor 1-0. Dan Nistor a marcat singurul gol al meciului dintr-o lovitură de la 11 metri.
Fostul șef al Ligii Profesioniste de Fotbal, Dumitru Dragomir, a vorbit la MAX Profețiile lui Mitică, emisiune care este live în fiecare zi de luni, de la ora 13:30, pe site-ul FANATIK.RO, despre perioada în care acesta a fost președinte de onoare la FC Voluntari.
Omul de afaceri a declarat că a băgat bani din propriul buzunar în echipa din Ilfov, tocmai pentru a putea să o salveze de la retrogradare în anul 2016.
„Acum vreo 7-8 ani în urmă, m-a rugat Pandale să vin să-i salvez echipa de la retrogradare. Deși prima dată n-am vrut, până la urmă m-a încolțit de așa natură că am acceptat. Băi fratele meu, am băgat mână în buzunar la mine. I-am adus jucători. Cu Dan Leasă i-am bătut pe Steaua, pe Dinamo.
Am scăpat de la retrogradare. Avea doar 3 puncte echipa. M-am și ușchit. Dan Leasă era ieri să moară. Trebuie să ai rezistență pentru așa ceva. La mine, când au început 50.000 de oameni să mă trimită la pușcărie, la brutărie și să-mi dea prin gură toate furculițele, eu eram călit de 38 de ani în fotbal.
Peste tot sunt oameni care nu te plac, că la fotbal este un război săptămânal. În niciun alt sport nu e așa. Săptămâna asta câștigi și primești flori de la toată lumea. Săptămâna viitoare pierzi și îți aduc iar flori, dar la înmormântare”, a spus Mitică Dragomir la MAX Profețiile lui Mitică.
„Corleone” este de părere că antrenorul Florin Pârvu a greșit tactica în meciul cu U Cluj. Voluntari avea nevoie doar de un egal pentru a nu retrograda direct în divizia secundă.
Mitică Dragomir a declarat că FC Voluntari nu trebuia să iasă la atac în meciul cu formația din Ardeal și că Florin Pârvu trebuia să abordeze meciul mai defensiv, fără să riște nimic, tocmai pentru a se salva de la retrogradare.
„Vreau să le spun celor care au retrogradat, mai ales celor de la Voluntari, că fotbalul nu se joacă doar pe gazon, se mai joacă și în spatele cortinei. Nu neapărat la aranjamente, dar când ai văzut că e ploaie, îți bagi crampoane de 2cm. Aduci oameni care să-ți deconecteze echipa într-o săptămâna grea.
Aș fi chemat 4-5 antrenori care să stea de vorbă cu echipa. Dacă le dădeai buletinul în mână, nu știam cum îi cheamă. Cum te desparți tu în felul ăsta? Stai în banca ta, nu ieși la atac că îți trebuia un egal. Un conducător trebuia să se ducă și să strige la antrenor să lase echipa în apărare. Ieșeau cu 7 oameni în atac”, a mai declarat omul de afaceri la MAX Profețiile lui Mitică.